Dokter gestraf oor eise by POF(Argieffoto) ’n Mediese dokter is vandeesweek 36 maande korrektiewe toesig en 576 uur gemeenskapdiens in die gespesialiseerde handelshof in Gqeberha (Port Elizabeth) opgelê. Dít nadat hy 14 jaar gelede bedrieglike eise namens tientalle pasiënte by die Padongelukkefonds (POF) ingedien en in die proses voordeel daaruit getrek het. Dr. Tony Moodley (66) is in Desember verlede jaar op aanklag van bedrog ter waarde van meer as R2 miljoen skuldig bevind. ’n Ondersoek het vroeër onthul dat Moodley eise namens 83 van sy pasiënte in Junie 2007 by die POF ingedien het ten spyte daarvan dat sommige van dié pasiënte nie vir vergoeding gekwalifiseer het nie. Dié pasiënte was destyds in ’n trompop botsing tussen twee busse in Walmer in Gqeberha betrokke. Kapt. Yolisa Mgolodela, woordvoerder van die Valke, sê die eise is destyds by plaaslike prokureurs ingedien wat namens die passasiers van die POF geëis het. ’n Totaal van R2,25 miljoen is destyds vir al die eisers uitbetaal. Moodley het egter ook ’n gedeelte van die kontant van die onverdienstelike eisers ontvang. Die POF het egter later ’n paar teenstrydighede opgemerk toe hulle die volgorde van gebeure nagegaan het. Die fonds het die Valke genader om ondersoek in te stel en Moodley is in Julie 2015 in hegtenis geneem. Hy is dieselfde dag nog op waarskuwing vrygelaat.